Voortrekkers gaan nóg groter om renosters, kinders te helpArthur, die renosterkalfie. (Foto: Verskaf) Die Voortrekkers se bewusmakingsveldtog teen renosterstroping, “Renoster red is vet pret”, word uitgebrei om die renosterkalfie Arthur, wat einde verlede jaar as penkop ingelyf is, volhoubaar finansieel te ondersteun en om vir 200 pleegkinders en kinders uit minder gegoede omstandighede ŉ Voortrekkerbaadjie aan te trek. Só het Carinda Habig, projekleier van Die Voortrekkers, luidens ŉ mediaverklaring gesê. Volgens Habig is daar reeds altesaam 7 737 renosters in Suid-Afrika gestroop waarvan 769 renosters nét in 2018 vir hul horings doodgemaak is. “Die laaste renoster wat doodgemaak word voordat die spesie uitsterf is waarskynlik reeds gebore. Teen die huidige tempo is daar net 2 768 dae oor voordat stropers die laaste renoster uitwis,” het Habig gesê. “Deur hul afgryslike vernietigingswerk pleeg die stropers sonder twyfel ŉ misdaad teen die mensdom. Hulle steel ons kinders se toekoms.” Volgens Habig wil Die Voortrekkers met positiewe en pro-aktiewe projekte meer as net bewusmaking doen oor die omvang van renosterstropery. “Ons wil, deur Arthur, kinders persoonlike blootstelling gee aan ons natuurerfenis. Terselfdertyd wil ons deur volhoubare befondsing Arthur en ander renosterwesies bystaan om eendag weer vry en veilig in die Krugerwildtuin te kan loop.” Die Voortrekkers word vanjaar ondersteun deur die Afrikaanse Toekomstrust (ATT), ŉ openbare welsynsorganisasie wat fokus op die versorging van kinders, sowel as natuurerfenis. Volgens Dinah Bronkhorst, uitvoerende hoof van die ATT, help dié organisasie jaarliks ŉ niewinsgewende kultuurorganisasie om gemeenskapsprojekte volhoubaar te befonds. Dr. Danie Langer, hoof van Die Voortrekkers, saam met Arthur. (Foto: Verskaf) “Die ATT ondersteun die gemeenskapsprojek van Die Voortrekkers omdat Arthur vir ons soveel meer verteenwoordig as net ŉ klein renostertjie wat skielik wees gelaat is. Arthur is vir ons ŉ simbool van die onreg en mishandeling waaraan soveel diere-kleintjies onderwerp word.” Volgens Bronkhorst beoog die ATT ook om vir 200 pleegkinders en kinders uit mindergegoede omstandighede ŉ Voortrekkerbaadjie aan te trek. “By Die Voortrekkers vra niemand wie jou pa en ma is nie. Niemand vra in watter woonbuurt jy bly nie. Niemand beoordeel jou volgens jou kleredrag nie. By Die Voortrekkers is elke kind ŉ iemand en het elke kind ŉ gelyke kans om sy potensiaal ten volle te ontwikkel en daarvoor erkenning te kry.” Habig sê dit is nie moeilik om betrokke te raak nie. “Elkeen wat omgee kan ŉ daadwerklike verskil maak aan die toekoms van ŉ gebroke kind en dier.” Die Voortrekkers en die ATT beplan ook om tussen 7 en 9 Junie vanjaar saam met die kinders ŉ besoek aan renosters wat wees gelaat is, teenstropingshonde en ŉ reservaat af te lê. ŉ Aangekondig volg binnekort oor ŉ bekende kunstenaar wat sal optree as beskermheer van dié projek en renosterwesies. SMS die woord “renoster” na 38502 as jy die veldtog wil ondersteun. ŉ SMS kos R10.